Document ID: 31990R0395

*****
ΚΑΝΟΝΙΣΜΟΣ (ΕΟΚ) αριθ. 395/90 ΤΗΣ ΕΠΙΤΡΟΠΗΣ
της 15ης Φεβρουαρίου 1990
για την τροποποίηση του κανονισμού (ΕΟΚ) αριθ. 3389/73 περί καθορισμού των διαδικασιών και των όρων πωλήσεως των κατεχομένων από τους οργανισμούς παρεμβάσεως καπνών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 727/70 του Συμβουλίου της 21ης Απριλίου 1970 περί κοινής οργανώσεως της αγοράς στον τομέα του ακατέργαστου καπνού (1), όπως τροποποιήθηκε τελευταία από τον κανονισμό (ΕΟΚ) αριθ. 230/90 (2), και ιδίως το άρθρο 7 παράγραφος 4,
Εκτιμώντας:
ότι ο κανονισμός (ΕΟΚ) αριθ. 3389/73 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 3263/85 (4), καθόρισε τις διαδικασίες και τους όρους για την πώληση των καπνών που κατέχονται από τους οργανισμούς παρεμβάσεως·
ότι ένα από τα στοιχεία των διαδικασιών, που περιλαμβάνονται στο άρθρο 3 παράγραφος 1 του κανονισμού (ΕΟΚ) αριθ. 3389/73, συνίσταται στη δημοσίευση της προκηρύξεως διαγωνισμού στην Επίσημη Εφημερίδα των Ευρωπαϊκών Κοινοτήτων, 45 ημέρες τουλάχιστον πριν από την ημερομηνία που καθορίστηκε για την υποβολή των προσφορών·
ότι, για να επιταχυνθεί η μείωση των ποσοτήτων καπνού που βρίσκονται αποθεματοποιημένες στην παρέμβαση, πρέπει να μην εφαρμοσθεί η προθεσμία των 45 ημερών τουλάχιστον όταν τίθενται σε διαγωνισμό οι ίδιες παρτίδες με εκείνες που τέθηκαν σε προηγούμενο διαγωνισμό· ότι πρέπει εφεξής να τροποποιηθεί το άρθρο 3 του κανονισμού (ΕΟΚ) αριθ. 3389/73·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως του Ακατέργαστου Καπνού,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 3 του κανονισμού (ΕΟΚ) αριθ. 3389/73 παρεμβάλλεται η ακόλουθη παράγραφος:
«1α. Εντούτοις, η προθεσμία που αναφέρεται στην παράγραφο 1 δεν εφαρμόζεται εάν ο διαγωνισμός αφορά παρτίδες οι οποίες έχουν ήδη αποτελέσει αντικείμενο προηγούμενου διαγωνισμού.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 15 Φεβρουαρίου 1990.

Labels: 3
17